Nestanak električne energije
Nestanak električne energije ili nestanak struje jest prekid napajanja krajnjih korisnika električnom energijom iz mreže. Mnogo je uzroka nestanka struje u električnoj mreži. Primjeri uključuju kvarove u elektranama, oštećenja električnih dalekovoda, trafostanica ili drugih dijelova distribucijskog sistema, kratki spoj, kaskadni kvar, rad osigurača ili prekidača. Nestanci struje posebno su kritični na mjestima gdje su ugrožene životna sredina i javna sigurnost. Institucije kao što su bolnice, pogoni za pročišćavanje otpadnih voda i rudnici obično će imati rezervne izvore energije, kao što su rezervni generatori, koji će se automatski pokrenuti kad nestane električne energije. Drugi kritični sistemi, poput telekomunikacija, također moraju imati napajanje u nuždi. Baterijska soba u telefonskoj centrali obično ima nizove olovno-kiselinskih baterija za pomoć, kao i utičnicu za spajanje generatora tokom dužih razdoblja prekida rada. Prekid u napajanju može se dogoditi iz raznih razloga, uključujući teške vremenske uvjete (kao što su oluje, uragani ili snježne oluje), kvar opreme, preopterećenje mreže ili planirano održavanje.